J. Vaľová, poslankyňa: (2007-11-30):
Tento rozpočet reaguje na priority vlády v sociálnej oblasti, dáva zelenú novým sociálnym projektom, podpore ľudských zdrojov. Rozhodujúce rozpočtové rámce rezortu práce, sociálnych vecí a rodiny pre budúci rok 48,3 mld. korún, t. j. 90 % vychádzajú zo základného cieľa zadefinovaného v programovom vyhlásení vlády. Jednoznačne prispieva k vytváraniu podmienok na fungovanie moderného sociálneho rámca. Zdôrazniť a poukázať chcem na medziročný vyšší rast 6 %, t. j. 3 mld. Sk výdavkov bez prostriedkov z Európskej únie. Spolufinancovania, ktoré  sú   v rozhodujúcej miere 90 % určené pre širokú skupinu obyvateľstva v rámci posilnenia prierezovej sociálnej dimenzie politiky tejto vlády. V rozpočte kapitoly na sociálnu inklúziu sú premietnuté priority vlády, a to zdrojové zabezpečenie zvýšenia príplatku k príspevku pri narodení prvého dieťaťa tak, aby príplatok spolu s príspevkom pri narodení dieťaťa dosiahol výšku 25-tisíc korún. Zavedenie nového príplatku v sume 300 Sk k prídavku na dieťa rodičom, ktorí si nemôžu uplatniť daňový bonus, poskytnutie vianočného príspevku je tam na zmiernenie sociálnej situácie a poberateľov invalidného sociálneho dôchodku, kde je vyčlenených 1,7 mld. Sk. Okrem toho je v rozpočte kapitoly pri všetkých dávkach a príspevkoch na pomoc v hmotnej núdzi na podporu rodiny a kompenzáciu sociálnych dôsledkov zdravotného postihnutia zahrnutá plošne valorizácia podľa právneho platného stavu, a to, či ide o povinnú valorizáciu, alebo môžu na základe rozhodnutia vlády. Na objem rozpočtových nákladov pre sociálnu oblasť a zo strany opozície znáša najviac kritiky, ktorá sa však neopiera o vývoj poberateľov jednotlivých dávok. Napriek tomu, že ich vývoj je rozdielny, odzrkadľuje vysoké tempo rastu slovenskej ekonomiky. Počet poberateľov dávok a príspevkov k dávke v hmotnej núdzi v súčasnosti je 185-tisíc. Na legislatívnej úprave v roku 2006, týkajúcej sa zavedenia príspevku na bývanie u občanov v hmotnej núdzi, ktorý je poberateľom  starobného  dôchodku v tomto roku klesá a bude o 20-tisíc poberateľov nižší, ako sa predpokladalo. Podčiarknuť chcem v tejto súvislosti pozitívny dopad rastu zamestnanosti a pokles miery nezamestnanosti na Slovensku. V prípade detí, na ktoré sa poskytuje prídavok na dieťa priemerne mesačne, je to 1 235-tisíc detí, ich počet medziročne klesá, čo spôsobuje ich väčší úbytok ako prírastok pri splnení taxatívne vymedzených zákonných podmienok, teda dôsledok demografického vývoja najmä v predchádzajúcich rokoch. Naopak, počet poberateľov rodičovského príspevku mierne rastie a tomu zodpovedá aj medziročný rast výdavkov o 6,3 %, čo činí 461 mld. korún. Týmto som chcela poukázať na skutočnosť, že výdavky kapitoly ministerstva na sociálnu inklúziu, i keď som poukázala na všetky oblasti, napríklad starostlivosť o ohrozené deti, s medziročným rastom výdavkov o 11 % budú plne pokrývať všetky nástroje sociálneho systému. Ministerstvo práce kladie dôraz na realizáciu nástrojov trhu práce, štruktúru ktorých oproti doterajšiemu stavu novelou zákona o službách zamestnanosti rozširuje. Tomu zodpovedá aj objem výdavkov v návrhu rozpočtu na rok 2008 v sume 4,5 mld. Sk, z toho 3,3 mld. Sk je na projekty nového operačného programu Zamestnanosť a sociálna inklúzia. Čo nie je v rozpočte uvedené, ale realitou je fakt, že do roku 2008 sa prenášajú 3 mld. Sk nevyčerpaných v tomto roku, čo je najvyšší objem prostriedkov určených na politiku zamestnanosti, akú kedy rezort mal k dispozícii. V rámci pripraveného zákona o službách zamestnanosti sú vytvorené nové nástroje pomoci, pričom táto novela bola prerokovaná s Európskou komisiou, ktorá ju s výnimkou úpravy dvoch bodov podporila aj v záujme efektívneho boja proti dlhodobej nezamestnanosti Slovenskej republiky. Za zmienku k rozpočtu kapitoly na budúci rok stojí aj skutočnosť, že rezort výdavky na réžiu rozpočtuje úsporne ako v mzdách, tak aj v tovaroch a službách so znížením nákladov o 113 mil. korún, čo je 2,4 % oproti predchádzajúcemu roku. Tu chcem povedať, že možno iné ministerstvá mali rôzne iné možno úlohy, ktoré nebolo možno splniť pri nariadení vlády na zníženie počtu zamestnancov, ale ministerstvo práce sa najbližšie teda priblížilo k 20 %, a teda má najvyššie úspory, čo sa týka tohto nariadenia vlády. Za zmienku k rozpočtu, to som vravela, na záver mi dovoľte vysloviť názor, že rozpočet kapitoly je dobre postavený pre naplnenie politík, ktorých rezort je nositeľom a gestorom, a to ako sociálnej politiky, tak i politiky zamestnanosti. A trošku by som takto ešte nakoniec teda poďakovala, pretože predvčerom  pán minister povedal, že sa asi nikdy nedočkáme nejakej pochvaly, ale dneska sme sa vlastne dočkali pochvaly z úst bývalého ministra financií pána Mikloša na adresu pani ministerky Tomanovej, čo ja si veľmi oceňujem, že má záujem o rozpočet, teda, že si obhájila tento rozpočet, čo sa týka kapitoly ministerstva práce a sociálnych vecí. Takže jasne vidieť, že o sociálnu politiku je záujem a že teda aj my takisto k tomu pristupujeme. Takže mu ďakujem za pochvalu, čo nebýva teda zvykom, ale predsa sa stáva. Ďakujem.